CELEX: 32011D0482
Language: lv
Date: 2011-07-28 00:00:00
Title: 2011/482/: Komisijas Lēmums ( 2011. gada 28. jūlijs ) par atsauču publicēšanu uz EN 15947 standartu attiecībā uz Eiropas Parlamenta un Padomes Direktīvā 2007/23/EK paredzētajām drošības pamatprasībām saistībā ar pirotehniskajiem izstrādājumiem (izziņots ar dokumenta numuru C(2011) 5310) Dokuments attiecas uz EEZ

29.7.2011   
            
            
               LV
            
            
               Eiropas Savienības Oficiālais Vēstnesis
            
            
               L 197/23
            
         KOMISIJAS LĒMUMS
   (2011. gada 28. jūlijs)
   par atsauču publicēšanu uz EN 15947 standartu attiecībā uz Eiropas Parlamenta un Padomes Direktīvā 2007/23/EK paredzētajām drošības pamatprasībām saistībā ar pirotehniskajiem izstrādājumiem
   (izziņots ar dokumenta numuru C(2011) 5310)
   (Dokuments attiecas uz EEZ)
   (2011/482/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2007. gada 23. maija Direktīvu 2007/23/EK par pirotehnisko izstrādājumu laišanu tirgū (1) un jo īpaši tās 8. pantu,
   ņemot vērā atzinumu, ko sniegusi pastāvīgā komiteja, kas izveidota ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, ar ko nosaka informācijas sniegšanas kārtību tehnisko standartu un noteikumu jomā (2),
   tā kā:
   
               (1)
            
            
               Zviedrijas iestādes 2010. gada 20. septembrī ir cēlušas oficiālu iebildumu pret EN 15947 standarta 3., 4. un 5. daļu, īpaši attiecībā uz prasībām baterijām un kombinācijām.
            
         
               (2)
            
            
               Saskaņā ar EN 15947 standartu baterijas un kombinācijas atbilst Direktīvas 2007/23/EK drošības pamatprasībām, ja tās ir iespraustas mīkstā zemē vai piestiprinātas pie mieta, lai darbības laikā noturētu vertikālu stāvokli.
            
         
               (3)
            
            
               Zviedrijas iestādes ir paudušas viedokli, ka EN 15947 standarts neatbilst Direktīvas 2007/23/EK I pielikuma 3. punktā izklāstītajām drošības pamatprasībām. Baterijas un kombinācijas parasti izmanto uz cieta pamata, piemēram, uz sasalušas zemes un ielas seguma, asfalta vai betona. Standartā EN 15947 nav paredzēts tests šīm baterijām un kombinācijām uz cietas virsmas. Tādējādi ir risks, ka šīs baterijas un kombinācijas nenoturēsies vertikālā stāvokli darbības laikā uz cieta pamata. Standarts EN 15947 neatbilst Direktīvas 2007/23/EK I pielikuma 3. punkta h) apakšpunktā paredzētajai drošības pamatprasībai attiecībā uz lietošanas instrukciju. Uguņošanas ierīču īpašību dēļ tās bieži izmanto vēlu vakarā vai naktī, kad sliktas redzamības dēļ instrukcijas ir grūti salasāmas.
            
         
               (4)
            
            
               Zviedrijas paustās bažas apsprieda Eiropas Standartizācijas komitejā (CEN); vairākas dalībvalstis uzstāja uz to, ka, ņemot vērā klimatiskos apstākļus un valstu noteikumus attiecībā uz uguņošanas ierīču izmantošanu, baterijas un kombinācijas, kuras jāiesprauž zemē vai jāpiestiprina pie mieta, būtu jāietver EN 15947 standartā. Tādējādi baterijas un kombinācijas, kuras jāiesprauž zemē vai jāpiestiprina pie mieta, tika ietvertas šajā standartā, jo, ievērojot pievienoto lietošanas instrukciju, tās atbilst Direktīvā 2007/23/EK izklāstītajām drošības pamatprasībām.
            
         
               (5)
            
            
               Komisija uzskata, ka dalībvalstīs, kurās uguņošanas ierīces galvenokārt tiek izmantotas publiskās vietās, konkrētas baterijas un kombinācijas, neraugoties uz marķējumu, saskaņā ar kuru tās jāpiestiprina pie mieta vai jāiesprauž mīkstā zemē, bieži vien praksē tiek novietotas uz cieta pamata vai cietām virsmām. Citās dalībvalstīs, kurās uguņošanas ierīces galvenokārt izmanto uz privātzemes, prasība iespraust baterijas vai kombinācijas mīkstā zemē vai piestiprināt tās pie mieta faktiski uzlabo drošību. Tādējādi, lai aizsargātu lietotājus un klātesošos no ievainojumiem, ir jāpārskata EN 15947 standarta attiecīgās daļas, ieviešot dažādus bateriju un kombināciju tipus un ievērojot atšķirības starp tiem. Ir jānošķir baterijas un kombinācijas, kuras ir paredzētas un piemērotas novietošanai uz cietas, plakanas virsmas un kuras ir attiecīgi jātestē, un baterijas un kombinācijas, kuras jāiesprauž mīkstā zemē vai jāpiestiprina pie mieta un kuras attiecīgi jātestē. Baterijas un kombinācijas, kas nav paredzētas un piemērotas novietošanai uz cietas, plakanas virsmas vai nav jāiesprauž mīkstā zemē vai jāpiestiprina pie mieta, jāietver trešajā papildu tipā.
            
         
               (6)
            
            
               Tā kā ir jāpārstrādā EN 15947 standarta 3., 4. un 5. daļa attiecībā uz baterijām un kombinācijām, atsauce Eiropas Savienības Oficiālajā Vēstnesī ir jāpublicē ar papildu piezīmi.
            
         
               (7)
            
            
               Francijas iestādes 2010. gada 27. septembrī ir cēlušas oficiālu iebildumu pret EN 15947 standarta 3., 4. un 5. daļu attiecībā uz to, ka nav paredzēts trieciena tests un ka nav nošķirti atšķirīgi drošības attālumi lietotājiem un klātesošajiem.
            
         
               (8)
            
            
               Pēc apspriešanās Eiropas Standartizācijas komitejā tika nolemts neietvert Francijas ierosināto trieciena testu standartā. Mehāniska kondicionēšana saskaņā ar aprakstiem EN 15947 standartā jau ir daļa no iepriekšējās EN 14035 standartu sērijas, un pagātnē tā ir izmantota ar pozitīviem rezultātiem. Šī testa metode aptver Direktīvā 2007/23/EK izklāstītās prasības attiecība uz jutīgumu pret normālu, paredzamu pārvietošanu un pārvadāšanu.
            
         
               (9)
            
            
               Komisija uzskata, ka mehāniskās kondicionēšanas tests, kas jau ir ietverts EN 15947 standartā, pietiekami aptver Direktīvā 2007/23/EK izklāstītās prastības attiecībā uz jutīgumu pret normālu, paredzamu pārvietošanu un pārvadāšanu.
            
         
               (10)
            
            
               Francija pauda bažas arī par to, ka drošības attālumi, kas paredzēti EN 15947 standarta 3. daļā, neaizsargā klātesošos visos gadījumos, bet tikai šāvēju. Piemēram, ja izstrādājumus šauj augstceltņu tuvumā, ir risks, ka šo celtņu fasādēm tiks nodarīti bojājumi vai tiks ievainotas personas, kas atrodas uz balkonos vai terasēs. Tādējādi Francija ierosināja noteikt drošības attālumus katram pirotehniskajam izstrādājumam pēc šāviena maksimālā vertikālā augstuma.
            
         
               (11)
            
            
               
                  CEN apspriedēs attiecībā uz drošības attālumiem noskaidrojās, ka ir vajadzīgs vienāds drošības attālums katram izstrādājumam konkrētajā kategorijā. Atkāpe no šā principa ir saistīta ar būtiskiem riskiem, jo lietotājam bez speciālajām zināšanām pirms lietošanas būtu jāpielāgo drošības attālums.
            
         
               (12)
            
            
               Komisija uzskata, ka pārāk liels atšķirīgo drošības attālumu skaits vienā pirotehnisko izstrādājumu kategorijā, īpaši atšķirīgie attālumi lietotājiem bez speciālajām zināšanām un klātesošajiem, maldinās lietotājus. Tāpēc šajā saistībā nav jāpārskata EN 15947 standarta 3., 4. un 5. daļa, jo tas jau atbilst Direktīvā 2007/23/EK paredzētajām drošības pamatprasībām,
            
         IR PIEŅĒMUSI ŠO LĒMUMU.
   1. pants
   Atsauces uz EN 15947 standarta 3., 4. un 5. daļu publicē Eiropas Savienības Oficiālajā Vēstnesī.
   2. pants
   1.   EN 15947 standarta 3., 4. un 5. daļas atsauču publikācijai Eiropas Savienības Oficiālajā Vēstnesī pievieno šādu papildu piezīmi:
   “Pirms šo standartu pārskata un pārpublicē, dalībvalstis uzskata baterijas un kombinācijas, kas atbilst EN 15947 standartam, par atbilstīgām Eiropas Parlamenta un Padomes Direktīvas 2007/23/EK I pielikuma drošības pamatprasībām tikai tad, ja pirms laišanas tirgū tās ir skaidri marķētas, kā norādīts turpmāk.
   
                
            
            
               Baterijām un kombinācijām, kuras jānovieto uz plakana pamata:
               “Novietojiet bateriju uz plakana pamata” vai “Novietojiet kombināciju uz plakana pamata”.
            
         
                
            
            
               Baterijām un kombinācijām, kuras jāiesprauž mīkstā zemē vai materiālā:
               “Iespraudiet bateriju vertikāli mīkstā zemē vai citā nedegošā materiālā, piemēram, smiltīs” vai “Iespraudiet kombināciju vertikāli mīkstā zemē vai citā nedegošā materiālā, piemēram, smiltīs”.
            
         
                
            
            
               Baterijām un kombinācijām, kuras jāpiestiprina pie mieta:
               “Piestipriniet bateriju stingri un vertikāli pie stabila mieta”, “Nodrošiniet, lai baterijas augšējā mala būtu izvirzīta augstāk par mietu”, “Piestipriniet kombināciju stingri un vertikāli pie stabila mieta”, “Nodrošiniet, lai kombinācijas augšējā mala būtu izvirzīta augstāk par mietu”. Metodi un līdzekļus baterijas vai kombinācijas piestiprināšanai pie mieta apraksta pietiekami detalizēti un izmantojot terminoloģiju, ko no pievienotās instrukcijas var viegli saprast neprofesionāli lietotāji.
            
         
                
            
            
               Citām baterijām un kombinācijām: [norādiet citus piesardzības līdzekļus saistībā ar drošību, ja nav paredzēts un piemērots novietošanai uz plakana pamata vai iespraušanai mīkstā zemē vai materiālā, vai piestiprināšanai pie mieta].”
            
         2.   Tā valsts standarta atsauces numura publikācijai, ar ko transponē EN 15947 standartu, pievieno 1. punktā minēto piezīmi.
   3. pants
   Šis lēmums ir adresēts dalībvalstīm.
   
      Briselē, 2011. gada 28. jūlijā
      
         
            Komisijas vārdā –
         
            priekšsēdētāja vietnieks
         
         Antonio TAJANI
      
   
   
      (1)  OV L 154, 14.6.2007., 1. lpp.
   
      (2)  OV L 204, 21.7.1998., 37. lpp.